C 397/34

Vienotais dokuments, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauce uz produkta specifikācijas publikāciju attiecībā uz nosaukumu vīna nozarē: vienotā dokumenta un atsauces publikācija

(2022/C 397/12)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

VIENOTAIS DOKUMENTS

“Terras do Navia”

PGI-ES-02787

Pieteikuma iesniegšanas datums: 23.7.2021.

1. Reģistrējamais nosaukums

Terras do Navia

2. Ģeogrāfiskās izcelsmes norādes veids

AĢIN — aizsargāta ģeogrāfiskās izcelsmes norāde

3. Vīnkopības produktu kategorijas

1. Vīns

4. Vīnu apraksts

1. Baltvīni

ĪSS APRAKSTS

Parasti šie vīni ir svaigi un viegli, tīri un dzidri, ar izteiktiem aromātiem, kas ļauj viegli noteikt, no kurām vīnogām tie ir izgatavoti. Tiem ir vidēji augsts spirta saturs, ziedu un augļu aromāti un labi sabalansēts skābums.

Baltvīni ir dzeltenā krāsā ar zaļganu nokrāsu. Tiem ir intensīvs ziedu un gatavu svaigu augļu aromāts, un tie ir labi strukturēti, ar bagātīgu un svaigu garšu, ar citrusaugļu notīm.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 11,5 Minimālais kopējais skābums izteikts vīnskābē — 5,0 grami uz litru Maksimālais gaistošais skābums (miliekvivalentos uz litru) 17,9 Maksimālais kopējais sēra dioksīda saturs (miligramos uz litru) 200

2. Sarkanvīni

ĪSS APRAKSTS

Parasti šie vīni ir svaigi un viegli, tīri un dzidri, ar izteiktiem aromātiem, kas ļauj viegli noteikt, no kurām vīnogām tie ir izgatavoti. Tiem ir vidēji augsts spirta saturs, ziedu un augļu aromāti un labi sabalansēts skābums.

Sarkanvīni ir vidēji līdz tumši sarkanā krāsā ar violetu nokrāsu. Tiem ir nobriedušu ogu (kazeņu, ķiršu, zemeņkoka augļu un dzērveņu) aromāts un pārsvarā sarkano ogu garša ar viegli savelkošu pēcgaršu. Labs spirta satura un skābuma līdzsvars padara šos vīnus piemērotus izturēšanai koka mucās.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 10 Minimālais kopējais skābums izteikts vīnskābē — 5,0 grami uz litru Maksimālais gaistošais skābums (miliekvivalentos uz litru) 17,9 Maksimālais kopējais sēra dioksīda saturs (miligramos uz litru) 150

5. Vīndarības metodes

a. Galvenās vīndarības metodes

1.

Audzēšanas metode

Vīnogas novāc, izmantojot redeļu kastes vai citas tvertnes, kuras atļāvusi kompetentā iestāde.

2.

Īpašās vīndarības metodes

Maksimālā vīna ražība ir 68 litri no 100 kilogramiem vīnogu.

b. Maksimālā raža

1. BALTOGU ŠĶIRNES

10 000 kilogrami vīnogu no hektāra

2.

68 hektolitri no hektāra

3. SARKANOGU ŠĶIRNES

8 000 kilogrami vīnogu no hektāra

4.

54,40 hektolitri no hektāra

6. Noteiktais ģeogrāfiskais apgabals

Vīnogas, ko izmanto vīnu pagatavošanai, drīkst iegūt tikai no vīna dārziem ražošanas un pārstrādes apgabalā, kur ir vīnogu ražošanai piemērota zeme. Teritorija aptver Cereixido, Lamas de Moreira, Monteseiro, San Martiño de Suarna, Vilabol de Suarna un Vilar da Cuiña pagastu, kas atrodas A Fonsagrada pašvaldībā; A Pobra de Navia, Barcia, Castañedo, Muñís, Mosteiro un A Ribeira pagastu, kas atrodas Navia de Suarna pašvaldībā; un visu Negueira de Muniz pašvaldību. Visa teritorija atrodas Lugo provincē, Galisijas autonomajā apgabalā.

Galisijas autonomā apgabala tiesību sistēmā pagasti nozīmē atzītas vietējās teritoriālās vienības, kas ir pašvaldības pamatvienības. To robežas ir precīzi un pareizi norādītas kartē.

7. Galvenā(-ās) vīna vīnogu šķirne(-es)

’ALBARÍN BLANCO' – 'BRANCO LEXÍTIMO'

’ALBARIÑO'

’BRANCELLAO'

’BRUÑAL' – 'ALBARÍN TINTO'

’CAÍÑO BLANCO'

’CAÍÑO TINTO'

’GODELLO'

’LOUREIRA' – 'LOUREIRO BLANCO'

’LOUREIRO TINTO'

’MENCÍA'

’MERENZAO' – 'MARÍA ORDOÑA'

’TORRONTÉS'

’TREIXADURA''

8. Saiknes apraksts

Pieteikums šīs ģeogrāfiskās izcelsmes norāde reģistrācijai ir balstīts uz vīnu īpašo kvalitāti, kas saistīta ar ražošanas ģeogrāfisko vidi, kā izklāstīts turpmāk.

Noteiktā apgabala klimatu var klasificēt kā jūras klimatu, kas pāriet Vidusjūras klimatā, ar zemu vidējo gada temperatūru. Jūlijs un augusts ir siltākie mēneši ar vidējo temperatūru 21 oC, ievērojamām temperatūras svārstībām starp nakti un dienu un īpaši sausām vasarām, kas rada vairāk Vidusjūras tipa klimatu, par ko liecina tādu sugu kā zemeņu un korķa koku plašā klātbūtne. Janvāris ir aukstākais mēnesis, kad vidējā temperatūra ir 7,5 oC. Saskaņā ar tuvāko meteoroloģisko staciju sniegto informāciju gada nokrišņu daudzums 450 metru augstumā virs jūras līmeņa ir 650 milimetri.

Noteiktajā apgabalā gandrīz visa vīnkopībai atvēlētā zemes virsma atrodas 200–500 metrus virs jūras līmeņa, turklāt zeme atrodas starp kalniem, kuri paceļas vairāk nekā 1 000 metrus virs jūras līmeņa. Vīna dārzus galvenokārt dienvidos un dienvidrietumos aizsargā Ancares nogāzes, savukārt ziemeļos Uría un Acebo kalnu nogāzes, kas ir būtisks šķērslis jūras vējiem.

Lielākā daļa augšņu ir vidēji skābas un ūdenscaurlaidīgas, ar vāju ūdens saistīšanas spēju un ierobežotu organisko vielu saturu augsnes augšējā slānī. Lielākā daļa no tām ir pietiekami dziļas, senas augsnes, kuras labi apspīd tieši saules stari, tāpēc tās ir piemērotas vīnogu audzēšanai.

Ģeoloģiski Navijas baseinu veido nogulumieži, kas datēti no agrā paleozoja ēras, un pārsvarā tie ir smilšaini ieži un šķembas. Litoloģiskais substrāts pārsvarā sastāv no slānekļa, kvarcīta un granīta atsegumiem, kas datēti no hercīna perioda, un nedaudz metamorfiem nogulumiežiem. Tajā ir mērens rupjo elementu īpatsvars, kas padara augsnes ļoti ūdenscaurlaidīgas un viegli apstrādājamas. Tām ir viegla tekstūra, izplatītākie veidi ir māls vai smilšmāls, ar labu drenāžu un pietiekamu aerāciju.

Parasti vīni ir tīri un dzidri, svaigi un viegli, ar ziedu un augļu aromātiem, ar mērenu spirta saturu, kas sabalansēts ar skābumu. Baltvīni ir dzeltenā krāsā ar zaļganu nokrāsu. Tiem ir izteikta ziedu un gatavu svaigu augļu aromāts, un tie ir labi strukturēti, ar bagātīgu un svaigu garšu, ar citrusaugļu notīm. Sarkanvīni ir vidēji līdz tumši sarkanā krāsā ar violetu nokrāsu. Tiem ir nobriedušu ogu aromāts un pārsvarā sarkano ogu garša ar viegli savelkošu pēcgaršu.

Šie vīni precīzi ataino temperatūras, nokrišņu un augšanas apstākļu ietekmi reģionā. Tam pievienots cilvēciskais faktors, ko nosaka:

— vīnogulāju stādīšana apgabalos, kur ir laba tiešu saules staru iedarbība, ar siltām, ūdenscaurlaidīgām augsnēm un zemu organisko vielu saturu, kas raksturīgs šim ģeogrāfiskajam apgabalam. Tradicionālajās vainagu veidošanas un atzarošanas metodēs tika izmantoti vīnogulāji ar kausveida vainagu. Tas kopā ar koka balstu un vidēju stādīšanas blīvumu ļauj tiem labāk pielāgoties vietējai videi, kas ļauj iegūt sabalansētus, harmoniskus vīnus, kuriem ir lielisks aromāts un labas uzglabāšanās īpašības;

— vietējiem apstākļiem pielāgotu vietējo šķirņu izvēle, kuras visas ir grūti atrast citos vīnogu audzēšanas apgabalos. Šķirne 'Branco Lexítimo' ir pelnījusi īpašu uzmanību, jo šajā apgabalā tā sasniedz savu maksimālo potenciālu. Sabalansētais skābums un spirta saturs ar terpēnu pārpilnību piešķir baltvīniem to augsto intensitāti un aromāta kvalitāti. Sarkanogu šķirne, kas izceļas, lai gan neaizņem lielāko apstādīto platību, ir 'Merenzao'. Atrašanās vieta ļauj pilnībā izmantot tās potenciālu, ražojot vīnus ar intensīvu krāsu, vienlaikus smalkumu, ar ļoti stabilu skābumu, labu ābolskābes un vīnskābes balansu, atbilstošu spirta saturu un lielu antocianīnu daudzumu;

— ražas novākšanas redeļu vai citu kompetentās iestādes atļautu konteineru izmantošana, kas ir būtiski, lai saglabātu vīnogu kvalitāti transportēšanas laikā no vīna dārza uz vīna darītavu, tādējādi samazinot nekontrolētas macerācijas vai fermentācijas risku, kas ietekmē vīnu organoleptiskās īpašības.

Attiecībā uz dabiskās augšanas vides ietekmi pieminēšanas vērts faktors ir apgabala jūras klimats, kas pāriet Vidusjūras klimatā, ar īpaši sausām vasarām un ievērojamām temperatūras atšķirībām starp nakti un dienu. Tam ir tieša ietekme uz sekundāro metabolītu uzkrāšanos, kas ietekmē ogu kvalitāti, piemēram, fenola un gaistošos savienojumus, kuri palīdz veidot vīnogu un vīna krāsu, aromātu un garšu un tādējādi arī kvalitāti.

Turklāt audzēšanas periodā temperatūra šajā apgabalā ir salīdzinoši augsta labas saules gaismas iedarbības dēļ, un tas ļoti pozitīvi ietekmē fotosintēzi, kas savukārt palielina cukura saturu vīnogās. Apgabalam raksturīgas arī ievērojamas temperatūras svārstības, kas veicina antocianīnu un terpēnu uzkrāšanos ogās.

Nogāžu izvietojums un virziens ir izšķirošs faktors, jo tās ļauj audzēt vīnogulājus sarežģītos klimatiskajos apstākļos un uzlabo ražas kvalitāti. Ģeogrāfiskajā apgabalā dienvidu/dienvidrietumu virziens ir ideāls vīnogu un vīna kvalitātes ziņā. Labvēlīga ietekme ir arī kalniem, kuri veido barjeru, kas aizsargā apgabalu no jūras vējiem.

Svarīgs ir arī augstums, kādā vīnogulāji tiek audzēti, jo liels augstums ir saistīts ar zemu gaisa temperatūru, kas ietekmē fenolu gatavību ogās.

Augsnes ziņā ideāli apstākļi vīnogulāju audzēšanai ir dziļas augsnes ar labu drenāžu, mērenu auglību un mērenu ūdens saistīšanas spēju, kas atbilst apstākļiem šajā apgabalā. Augsnes ir arī skābas, un apgabalā audzētās vīnogulāju šķirnes ir labi piemērotas šāda veida augsnei.

Īsāk sakot, šā apgabala vīniem raksturīgās īpašības ir vietējo vīnkopju gadsimtiem ilgi krātās pieredzes rezultāts, gadu gaitā atlasot šai konkrētajai dabiskajai videi vislabāk pielāgotās vīnogulāju šķirnes un izstrādājot piemērotākās audzēšanas metodes. Vīnogulāju šķirnes, uz kurām attiecas šis AĢIN un kuras tradicionāli audzē ražošanas apgabalā, bet ir daudz mazāk izplatītas citos vīnogu audzēšanas apgabalos, piešķir no tām ražotajiem vīniem īpašas kvalitātes iezīmes un atšķirīgas īpašības. Dažādi pētījumi, kas veikti ar attiecīgajām šķirnēm, liecina, ka tām ir augsts aromāta potenciāls, ko raksturo terpēni, jo īpaši baltogu šķirņu gadījumā.

9. Būtiski papildu nosacījumi

Tiesiskais regulējums:

valsts tiesību aktos.

Papildu nosacījuma veids:

iepakošana noteiktajā ģeogrāfiskajā apgabalā

Nosacījuma apraksts:

Vīna ražošanai un pildīšanai pudelēs jānoris atzīmētajā ražošanas ģeogrāfiskajā apgabalā. Vīna transportēšana un pildīšana pudelēs ārpus vīna darīšanas teritorijas varētu mazināt tā kvalitāti, jo tas varētu tikt pakļauts oksidācijai un reducēšanai, temperatūras svārstībām un citai ietekmei. Jo tālāk vīns tiek transportēts, jo lielāks risks. Vīna pildīšana pudelēs uz vietas ļauj saglabāt produkta īpašības un kvalitāti. Tas apvienojumā ar pieredzi un padziļinātām zināšanām par vīniem raksturīgajām īpašībām, ko gadu gaitā uzkrājuši vietējie ražotāji, rada nepieciešamību vīnus pildīt pudelēs izcelsmes apgabalā, tādējādi saglabājot visas to fizikālās, ķīmiskās un organoleptiskās īpašības.

Tiesiskais regulējums:

valsts tiesību aktos.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

Visām pudelēm jābūt marķētām ar kontroles iestādes izdotu numurētu un apstiprinātu etiķeti, kas jāpiestiprina vīna darītavā. Šajā etiķetē jābūt iekļautam ģeogrāfiskās izcelsmes norādes logotipam.

Saite uz produkta specifikāciju

https://mediorural.xunta.gal/sites/default/files/produtos/en-tramitacion/Pliego-Condiciones-Terras-do-Navia-mayo_2022.pdf

(1) OV L 347, 20.12.2013., 671. lpp.